Curro-voorval: ‘Rasbehepte politici moet nie kinders misbruik’‘n Skermskoot uit die video. AfriForum Jeug het die Gautengse LUR vir onderwys, Panyaza Lesufi en ander politici en politieke partye daarvan beskuldig dat hulle onskuldige kinders misbruik om hul eie rasbehepte agenda te pas. Henk Maree, nasionale voorsitter van AfriForum Jeug, het die beskuldiging gemaak na aanleiding van politici wat ŉ skooluitstappie van die Curro-skool in Roodeplaat wat in klasverband plaasgevind het, as rassisme voorgehou het. Maroela Media het Donderdag berig dat Lesufi die Curro Roodeplaat Privaatskool in Kameeldrift, noord van Pretoria, besoek het nadat nuwe aantygings van rassesegregasie by die skool aan die lig gekom het. ŉ Video is op Facebook gelaai wat wys hoe groepe kinders, skynbaar volgens ras geskei, uit twee skoolbusse klim. John Bissett, uitvoerende hoof van Curro, het gesê die Engelssprekende en Afrikaanssprekende klasse is met verskillende busse vervoer. Hy het gesê Curro is ŉ dubbelmediumskool en dat dit leerders se keuse is om onderrig in Afrikaans of Engels te ontvang. Volgens Maree is Lesufi daarvoor bekend dat hy valse aanklagte van rassisme stook in ŉ poging om Afrikaans as onderrigtaal te ondermyn. “Om ŉ Afrikaanse klas wat in klasverband vervoer word, valslik as rasseskeiding te probeer voorhou, is verregaande,” het Maree gesê. Maree het gesê die bohaai oor die Curro-voorval is aanduidend van die dubbelle standaarde oor rassisme in die land. “Die rasbehepte politici swyg oor die staat se rasbeheptheid en rassisme teen wittes, terwyl ŉ onskuldige skooluitstappie in klasverband valslik tot ŉ nasionale rasse-voorval verhef word.” Volgens Maree swyg Lesufi gerieflikheidsonthalwe oor die feit dat daar in die sogenaamde “swart bus” ook wit Engelssprekende leerders was. Klik hier om die video te sien.